Source: http://www.bihon.ro/au-un-joc-greu-de-anticipat/1619752
Timestamp: 2017-08-21 19:57:00+00:00

Document:
„Au un joc greu de anticipat” - BIHON
„Au un joc greu de anticipat”
la	25. februarie 2016 15:26
CSM CSU Oradea dispută duminică, de la ora 20:00, meciul de acasă cu SCM U Craiova.
După mai puţin de o lună de la ultimul meci direct, de la Oradea, CSM CSU şi SCM U Craiova se întâlnesc din nou, în cadrul etapei a 24-a (a doua din faza secundă) a Ligii Naţionale de baschet masculin.
Echipa orădeană traversează o perioadă deosebit de fastă, care i-a adus în cont nu mai puţin de 11 succese consecutive. Antrenorul Cristian Achim consideră că această serie de victorii poate duce la o anumită lipsă de concentrate a jucătorilor. „Sigur că victoriile aduc victorii şi echipa capătă un plus de încredere în urma rezultatelor pozitive. Dar este destul de dificil de menţinut gradul de concentrare al jucătorilor la un nivel ridicat. Victoriile nu vin totuşi de la sine, ci doar în urma unei pregătiri serioase. Orice relaxare poate costa”, ne-a declarat tehnicianul orădean.
Referitor la meciul cu SCM U Craiova, antrenorul consideră că formaţia craioveană constituie o adversară redutabilă şi periculoasă. „Craiova este o echipă cu un joc sălbatic, în sensul bun al cuvântului şi totodată greu de descifrat, de anticipat. Jocul lor nu se încadrează în anumite tipare, de aceea este dificil de contracarat. Oaspeţii au un lot valoros, cu numeroase individualităţi de marcă. Ne aşteaptă un meci foarte greu, aşa cum sunt de altfel toate partidele din această fază a campionatului”, apreciază Cristian Achim.
Zeno nu va juca
Echipa noastră poate conta pe întregul lot de jucători, neexistând indisponibilităţi. Martin Zeno, jucător legitimat recent la CSM CSU, nu va evolua în meciul de duminică.
SCM U Craiova este una din ele cele patru echipe (alături de U BT Cluj-Napoca, Steaua CSM şi BC SCM Timişoara) care au reuşit să învingă CSM CSU Oradea în actualul sezon. Cele două formaţii şi-au împărţit victoriile, SCM U câştigând la Craiova cu 73-68 în tur, în timp ce CSM CSU s-a impus la Oradea în retur, cu scorul de 75-70.
Partida CSM CSU Oradea – SCM U Craiova are loc duminică seară, la Arena „Antonio Alexe”, cu începere de la ora 20:00.
Taguri: arena antonio alexe, baschet, CSM CSU Oradea, SCM U Craiova

References: CSM 
 CSM 
 CSM 
 CSM 
 CSM 
 CSM 
 CSM 
 CSM